清明天气和,江南春色浓。风物正繁富,邦人竞游从。官曹幸多暇,交朋偶相逢。并驱出东郊,乘兴游北钟。陟险不蜡屐,扶危靡搘筇。上登道林祠,俯观辟支峰。辞山次阡陌,长江绕提封。萧条旧井邑,茂盛新杉松。揽物思浩浩,怀古心颙颙。念昔全盛时,兹山众之宗。天门对双阙,霸业基盘龙。六朝递兴废,百代居要冲。人情屡改易,世事纷交攻。当时佳丽地,一旦空遗踪。惟有出岫云,古今无变容。